Di̱n jen jhyang,
nang gu ku nshya̱ di̱ ya kyayak dundung ma̱ng a̱mba a̱ni,
a̱ si̱ gba mba mi̱ chet nyia̱,
“Nyi yok doot,
nyi ghwon Urusha̱lima hu a̱nfaan bah.
Da̱ a̱kwonu a̱kya,
nyi swan fwuong za̱nang nang A̱tyia̱ nung wu nyia̱ a̱li̱ka̱uli a̱ na ta̱m ma̱ng a̱nyin dyo a̱ni;
ma̱nang n ku nhyia̱ ma̱ng a̱nyin a̱ni.
A̱tsak a̱lyiat,
Yoona ku nyia̱ nyin ba̱ptisman ji ma̱ng a̱sa̱khwot nia.
A̱wot á̱ na bwuo mam ma̱ chunchwiit,
á̱ na nyia̱ nyin ba̱ptisman ji ma̱ng A̱za̱za̱rak Ntswa wa!”
Mat a̱nia,
á̱ si̱ labeang bah,
nang a̱yaata̱m Yesu ba shya̱ ndung ma̱ng a̱nggu,
ba̱ si̱ nwuo lyi̱ri̱m guu a̱nyanyin nyia̱,
“A̱tyoli,
ma̱nini kya nang a na mbwuok ma̱ng tyok á̱niet Isi̱rela hu,
a nwuak baa?”
A̱jawa Yesu si̱ nyia̱ ma̱ng a̱mba,
“Ku yet ta hwa nyi lyen jen ku a̱tyong bwuok ma̱ng tyok Isi̱rela hu bah.
Ma̱ A̱gwaza a̱ yet A̱tyia̱ wu a̱ni;
nggu wa ma̱nyin nggu byia̱ tyok gu sak jen ji.
A̱wot nyi na shya̱ chet di̱n jen nang A̱za̱za̱rak Ntswa wu na ntyei nyin chet a̱ni.
A̱wot nyi na yet á̱niet shei nkhang nung bya mi̱ Urusha̱lima,
ma̱ng a̱mgba̱m á̱kum fam a̱byin Yahudiya ka,
ma̱ng fam a̱byin Sa̱mariya,
ba̱ng si̱ nat kuzang a̱byin mi̱ swanta hu!”
Jen nang Yesu ntyak a̱lyiat nani a̱ni,
á̱ si̱ kin kyiak gu mi̱ ni̱nian á̱ nkat dyo mi̱ kyai tswazwa,
nang ba̱ jwaat á̱ghyi á̱ nwuan.
A̱wot ba̱ si̱ bu li nggu bah.
Nang ba̱ njwaat á̱ghyi á̱ nwuan naat Yesu hu mi̱ kyai tswazwa hu a̱ni,
á̱niet a̱feang ba̱ kup a̱sai a̱jhya̱jhyat a̱yaatoot a̱ni,
si̱ kin gyong ndung ma̱ng a̱mba!
Á̱niet a̱feang a̱bya si̱ nyia̱ ma̱ng a̱mba,
“Nyin á̱tyok Ga̱lili,
yihwa mbyia̱ nang nyi ngyong jwaat á̱ghyi nwuan kyai tswazwa hu?
Yesu wuni nang á̱ kyiak da̱ a̱vwuo nyin á̱ nkat ndyo Ma A̱gwaza tswazwa ka a̱ni;
ma a̱nia wa,
nang gu na mbwuok a̱ bai ma̱ cha̱chaat,
nang nyi ndi gu nnaat mi̱ kyai tswazwa hu a̱ni!”